กระทรวงแรงงาน เตือนภัยนายหน้าเถื่อนระบาด หลอกทำงานต่างประเทศ  สูญเงินหลายราย
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า ขณะนี้มีสายนายหน้าเถื่อนอ้างเป็นบริษัทจัดหางาน ประกาศรับสมัครคนไทยไปทำงานในต่างประเทศ ผ่านเพจ Facebook จำนวนมาก ล่าสุดจัดหางานจังหวัดอุดรธานี ร่วมกับตำรวจชุดสืบสวนภูธรจังหวัดอุดรธานี กองกำกับการสายตรวจ กองบังคับการปฏิบัติการพิเศษ ร่วมจับกุมผู้ต้องหาตามหมายจับศาลจังหวัดอุดรธานี หลังแอบอ้างว่าสามารถจัดส่งคนหางานไปทำงานในประเทศออสเตรเลีย ญี่ปุ่น เกาหลีใต้ได้ ก่อนเชิดเงินที่อ้างว่าเป็นค่าลงทะเบียนและค่าดำเนินการหนี รวมมูลค่าความเสียหาย 2,355,000 บาท เบื้องต้นมีผู้เสียหายถึง 28 ราย จึงฝากความห่วงใยถึงคนหางาน อย่าหลงเชื่อคำชักชวนและโอนเงินโดยง่าย ขอให้ตรวจสอบบริษัทจัดหางานจากกรมการจัดหางานก่อน หรือตรวจสอบที่เว็บไซต์ของกองทะเบียนจัดหางานกลางและคุ้มครองคนหางาน www.doe.go.th/ipd นอกจากนี้ ยังพบว่าบางรายหลอกให้ใช้วีซ่าท่องเที่ยวเข้าเมืองอย่างผิดกฎหมาย เพื่อลักลอบทำงาน แต่สุดท้ายไม่ได้งานตามที่โฆษณาไว้และยังถูกดำเนินคดีตามกฎหมายประเทศนั้นอีก รัฐบาลย้ำมาตลอดถึงการเคารพและปฏิบัติตามกฎหมายของทุกประเทศ ไปทำงานประเทศใดก็ต้องเคารพกติกาของประเทศนั้นด้วยด้านนายไพโรจน์ โชติกเสถียร อธิบดีกรมการจัดหางาน กล่าวว่า กรมการจัดหางานได้ตรวจสอบเฝ้าระวังอย่างใกล้ชิด เพื่อรู้เท่าทันกลวิธีและป้องกันปัญหาการหลอกลวงคนหางานไปทำงานในต่างประเทศและเฝ้าระวังพฤติการณ์ของขบวนการค้ามนุษย์ ผลการดำเนินการตั้งแต่วันที่ 1 ตุลาคม – 17 พฤศจิกายน 2564 มีการดำเนินคดีสาย-นายหน้าเถื่อนแล้ว 4 ราย คิดเป็นมูลค่าความเสียหาย 467,000 บาท ในส่วนปี 2564 ดำเนินคดีสายนายหน้าเถื่อน 105 ราย คิดเป็นมูลค่าความเสียหาย 18,129,797 บาท สำหรับผู้ที่ต้องการเดินทางไปทำงานต่างประเทศ สามารถขอรับคำปรึกษาจากเจ้าหน้าที่ได้ที่สำนักงานจัดหางานจังหวัดทุกจังหวัด สำนักงานจัดหางานกรุงเทพมหานครพื้นที่ 1-10 หรือโทรสายด่วน 1506 กด 2 หรือสายด่วนกรมการจัดหางาน โทร. 1694สำหรับพฤติกรรมของสายนายหน้าเถื่อน ปัจจุบันมักใช้เพจ Facebook เป็นช่องทางการโฆษณา เหยื่อมีทั้งถูกหลอกให้จ่ายเงินค่าดำเนินการ โดยจ่ายเงินแล้วถูกผัดผ่อนกำหนดเดินทางออกไปเรื่อยๆ จนคนหางานไม่ได้เดินทางไป หรือพาคนหางานเดินทางไปทำงานต่างประเทศในรูปแบบนักท่องเที่ยว โดยอ้างว่าเมื่อไปถึงจะดำเนินการขอวีซ่าให้ทำงานอย่างถูกต้องภายหลัง สุดท้ายถูกหลอกไปค้าประเวณี หรือทำงานในธุรกิจผิดกฎหมายได้รับความยากลำบาก แต่ไม่กล้าขอความช่วยเหลือจากเจ้าหน้าที่เนื่องจากทำงานลักลอบทำงานผิดกฎหมาย นอกจากนี้นายหน้าเถื่อนมักโพสต์วิดีโอส่งคนขึ้นเครื่องบินที่สนามบิน ภาพถ่ายรวมหมู่ของบุคคลที่อ้างว่าเป็นคนหางานที่จะเดินทางไปทำงาน หรือภาพถ่ายการทำงานที่ต่างประเทศมาประกอบ บางแห่งมีการเช่าอาคารสำนักงานและปลอมแปลงเอกสารราชการเพื่อให้ดูน่าเชื่อถือด้วย